Komisijos direktyva 98/12/EB
1998 m. sausio 27 d.
derinanti su technikos pažanga Tarybos direktyvą 71/320/EEB dėl valstybių narių įstatymų, reglamentuojančių tam tikrų kategorijų motorinių transporto priemonių ir jų priekabų stabdžių sistemas, suderinimo
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. vasario 6 d. Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [1] su paskutiniais pakeitimais, padarytais Europos Parlamento ir Tarybos direktyva 92/27/EB [2], ypač į jos 13 straipsnio 2 dalį,
atsižvelgdama į 1971 m. liepos 26 d. Tarybos direktyvą 71/320/EEB dėl valstybių narių įstatymų, reglamentuojančių tam tikrų kategorijų motorinių transporto priemonių ir jų priekabų stabdžių sistemas, suderinimo [3] su paskutiniais pakeitimais, padarytais Komisijos direktyva 91/422/EEB [4], ypač į jos 5 straipsnį,
kadangi Direktyva 71/320/EEB yra viena iš atskirųjų EB tipo patvirtinimo tvarkos, nustatytos Direktyva 70/156/EEB, direktyvų; kadangi dėl šios priežasties Direktyvos 70/156/EEB nuostatos dėl transporto priemonių sistemų, sudėtinių dalių ir atskirų techninių mazgų taikomos šiai direktyvai;
kadangi, visų pirma, Direktyvos 70/156/EEB 3 straipsnio 4 dalyje ir 4 straipsnio 3 dalyje reikalaujama, kad prie kiekvienos atskiros direktyvos būtų pridėtas informacinis dokumentas su atitinkama informacija, nustatyta tos direktyvos I priede, taip pat tipo patvirtinimo liudijimas pagal jos VI priede pateiktą pavyzdį, kad tipo patvirtinimo procedūrą galima būtų kompiuterizuoti;
kadangi dėl prekybos atsarginiais stabdžių antdėklais ypatumų ir tam, kad būtų laikomasi jų saugumo ir patikimumo standartų, dabar reikalaujama, kad ši direktyva reguliuotų į rinką patenkančių atsarginių stabdžių antdėklų kokybę ir eksploatacines savybes;
kadangi pageidautina pripažinti tarptautinių teisės aktų, visų pirma Jungtinių Tautų Europos ekonomikos komisijos teisės aktų, ir atskirų direktyvų lygiavertiškumą; kadangi dėl šios priežasties buvo nuspręsta, kad būtina suderinti Direktyvos 71/32/EEB nuostatas su JT EEK reglamento Nr. 13 nuostatomis, susijusiomis su stabdžių mechanizmais ir Reglamento Nr. 90 nuostatomis dėl atsarginių stabdžių antdėklų blokų;
kadangi pirminė Direktyva 71/320/EEB buvo kelis kartus taisyta, o dabar manoma, kad visus tuos taisymus reikia įtvirtinti vienoje, konsoliduotoje direktyvoje;
kadangi šios direktyvos nuostatos atitinka Direktyva 70/156/EEB įkurto derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
1. Direktyvos 71/320/EEB straipsniai iš dalies keičiami taip:
- 1 straipsnio 1 dalies tekstas yra toks:
"1. Šioje direktyvoje "transporto priemonė", - tai bet kokia, Direktyvos 70/156/EEB 2 straipsnyje apibrėžta transporto priemonė.
Transporto priemonių kategorijos apibrėžtos Direktyvos 70/156/EEB IIA priede.",
a, b ir c punktai išbraukiami,
3 ir 5 dalys išbraukiamos, o 4 dalis tampa 3 dalimi,
- 2 straipsnyje "I-VIII ir XI-XII prieduose" keičiama į "atitinkamuose prieduose",
- 2a straipsnyje "I-VIII prieduose" keičiama į "atitinkamuose prieduose",
- 5 straipsnyje "1970 m. vasario 6 d. Tarybos direktyvos" keičiama į "Tarybos direktyvos 70/156/EEB".
2. Direktyvos 71/320/EEB priedai keičiami šios direktyvos priedų sąrašais ir priedais.
2 straipsnis
1. Nuo 1999 m. sausio 1 d. valstybės narės negali dėl priežasčių, susijusių su transporto priemonės stabdžių sistemomis
- atsisakyti kurio nors tipo transporto priemonei suteikti EB tipo patvirtinimą ar nacionalinį tipo patvirtinimą,
- drausti registruoti transporto priemones, prekiauti jomis ar pradėti jas naudoti,
- drausti prekiauti atsarginiais stabdžių antdėklais ar pradėti juos naudoti,
jeigu tos transporto priemonės ar atsarginiai stabdžių antdėklai atitinka Direktyvos 71/320/EEB su pakeitimais, padarytais šia direktyva, reikalavimus.
2. Nuo 1999 m. spalio 1 d. valstybės narės
- nebesuteikia EB tipo patvirtinimo
ir
- gali atsisakyti suteikti nacionalinį tipo patvirtinimą
naujų tipų transporto priemonėms dėl priežasčių, susijusių su transporto priemonės stabdžių sistema ir naujų tipų stabdžių antdėklams, jeigu jie neatitinka Direktyvos 71/320/EEB su pakeitimais, padarytais šia direktyva, reikalavimų.
3. Nuo 2001 m. kovo 31 d. valstybės narės
- atitikties liudijimus, išduodamus naujoms transporto priemonėms pagal Direktyvos 70/156/EEB nuostatas, laiko nebegaliojančiais tos direktyvos 7 straipsnio 1 dalyje įvardytomis aplinkybėmis,
ir
- gali atsisakyti registruoti naujas transporto priemones, leisti jomis prekiauti ir pradėti jas naudoti
dėl priežasčių, susijusių su stabdžių sistemomis, jeigu jos neatitinka Direktyvos 71/320/EEB su pakeitimais, padarytais šia direktyva, reikalavimų.
4. Nuo 2001 m. kovo 31 d. Direktyvos 71/320/EEB su pakeitimais, padarytais šia direktyva, reikalavimai dėl atsarginių stabdžių antdėklų, traktuojamų kaip atskiri techniniai mazgai, taikomi Direktyvos 70/156/EEB 7 straipsnio 2 daliai.
5. Neatsižvelgiant į pirmesnių 2 ir 4 dalių nuostatas, kai kalbama apie atsargines dalis, valstybės narės leidžia prekiauti atsarginiais stabdžių antdėklais ar pradėti jų eksploataciją, jeigu šie atsarginiai stabdžių antdėklai skirti tų tipų transporto priemonėms, kurioms tipo patvirtinimas buvo suteiktas prieš įsigaliojant šiai direktyvai ir, jeigu tokie atsarginiai stabdžių antdėklai nepažeidžia pirmesnio Direktyvos 71/320/EEB varianto, galiojusio tuomet, kai tos transporto priemonės buvo pradėtos naudoti.
Visais atvejais šiuose stabdžių antdėkluose neturi būti asbesto.
6. Nuo 1999 m. spalio 1 d. valstybės narės draudžia pradėti naudoti transporto priemones, kurių stabdžių antdėkluose yra asbesto. Tačiau patvirtinimai, pagal Direktyvą 91/422/EEB suteikti transporto priemonėms, kurių stabdžių antdėkluose nėra asbesto, galioja iki 2001 m. kovo 31 d.
3 straipsnis
1. Valstybės narės priima įstatymus ir kitus teisės aktus, kurie, įsigalioję iki 1999 m. sausio 1 d., įgyvendina šia direktyvą ir apie tai nedelsdamos praneša Komisijai.
2. Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3. Valstybės narės pateikia Komisijai šios direktyvos taikymo srityje priimtų nacionalinės teisės aktų nuostatų tekstus.
4 straipsnis
Ši direktyva įsigalioja dvidešimtą dieną nuo jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 1998 m. sausio 27 d.